Document ID: 32015R0562

KOMISIJAS REGULA (ES) 2015/562
(2015. gada 8. aprīlis),
ar ko groza Regulu (ES) Nr. 347/2012, ar kuru īsteno Eiropas Parlamenta un Padomes Regulu (EK) Nr. 661/2009 attiecībā uz tipa apstiprinājuma prasībām noteiktu mehānisko transportlīdzekļu kategoriju uzlabotām avārijas bremzēšanas sistēmām
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 13. jūlija Regulu (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību (1) un jo īpaši tās 14. panta 1. punkta a) apakšpunktu,
tā kā:
(1)
Regula (EK) Nr. 661/2009 ir atsevišķa regula Eiropas Parlamenta un Padomes Direktīvā 2007/46/EK (2) paredzētās tipa apstiprināšanas procedūras vajadzībām.
(2)
Regulā (EK) Nr. 661/2009 ir noteiktas pamatprasības M2, M3, N2 un N3 kategorijas mehānisko transportlīdzekļu tipa apstiprināšanai attiecībā uz uzlabotu avārijas bremzēšanas sistēmu (AEBS) uzstādīšanu. Ir nepieciešams noteikt īpašas procedūras, testus un prasības šādai tipa apstiprināšanai.
(3)
Regulā (EK) Nr. 661/2009 noteikts vispārējs pienākums M2, M3, N2 un N3 kategorijas transportlīdzekļus aprīkot ar AEBS.
(4)
Komisijas Regulā (ES) Nr. 347/2012 (3) ir noteiktas mehānisko transportlīdzekļu tipa apstiprināšanas īpašās procedūras, testi un prasības attiecībā uz AEBS, kā arī paredzēts šīs prasības īstenot divos posmos. Pirmā posma ietvaros no 2013. gada 1. novembra dažiem jauniem transportlīdzekļu tipiem tika piemērots apstiprināšanas 1. līmenis. Otrā posma ietvaros šie transportlīdzekļu tipi kopā ar dažiem citiem transportlīdzekļu tipiem, kuriem nav piemērots apstiprināšanas 1. līmenis, būtu jāpiemēro apstiprināšanas 2. līmenis, kas paredz atbilstību vēl citām un plašākām prasībām. Regulā (ES) Nr. 347/2012 turklāt noteikts, ka apstiprināšanas 2. līmenis attiecībā uz jauniem transportlīdzekļu tipiem būtu jāpiemēro no 2016. gada 1. novembra.
(5)
Apstiprināšanas 2. līmeņa īstenošanas termiņš tika noteikts tā, lai būtu pietiekams sagatavošanās laiks lielākas pieredzes gūšanai ar AEBS sistēmām un ļautu veikt turpmāku tehnisko attīstību šajā jomā. Turklāt termiņš bija paredzēts tāds, lai Komisija varētu ņemt vērā starptautiski saskaņotās veiktspējas un testēšanas prasības, kuras Apvienoto Nāciju Organizācijas Eiropas Ekonomikas komisijas (ANO EEK) pieņēma attiecībā uz tādu kategoriju transportlīdzekļu tipiem, uz kuriem attiecas ANO Noteikumi Nr. 131 par AEBS.
(6)
Tika arī paredzēts, ka ne vēlāk kā divus gadus pirms apstiprināšanas 2. līmeņa īstenošanas datuma Komisija pieņems brīdināšanas un bremžu aktivēšanas testu kritērijus M2 kategorijas un N2 kategorijas transportlīdzekļu tipiem, kuru pilna transportlīdzekļa masa ir vienāda ar vai mazāka par astoņām tonnām, ņemot vērā tālāko attīstību attiecībā uz šo jautājumu ANO EEK līmenī.
(7)
ANO EEK noteica kustīga mērķa scenārijam apstiprināšanas 2. līmenī piemērojamo mērķa ātruma vērtību, testējot M2 un N2 kategorijas transportlīdzekļus ar masu līdz 8 tonnām. Mērķa ātruma vērtības ir noteiktas piesardzīgi, lai ļautu gūt papildu pieredzi saistībā ar AEBS sistēmām un dotu iespēju attiecīgos transportlīdzekļu tipus šajā jomā tehniski pilnveidot arī turpmāk.
(8)
Šajā regulā paredzētie pasākumi ir saskaņā ar Tehniskās komitejas mehānisko transportlīdzekļu jautājumos atzinumu,
IR PIEŅĒMUSI ŠO REGULU.
1. pants
Regulas (ES) Nr. 347/2012 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 8. aprīlī

Labels: 7
8